b'\n_START_ARTICLE_\nEfektiivinen altruismi\n_START_PARAGRAPH_\nEfektiivinen altruismi on ideologia, jossa pyrit\xc3\xa4\xc3\xa4n j\xc3\xa4rjen ja todisteper\xc3\xa4isen tiedon avulla selvitt\xc3\xa4m\xc3\xa4\xc3\xa4n tehokkain tapa parantaa maailmaa. _NEWLINE_Monet efektiiviset altruistit pit\xc3\xa4v\xc3\xa4t tiettyj\xc3\xa4 altruistisia tekoja moraalisesti v\xc3\xa4ltt\xc3\xa4m\xc3\xa4tt\xc3\xb6min\xc3\xa4. Efektiiviset altruistit ottavat huomioon kaikki aatteet ja toimintatavat, ja toimivat sitten tavalla, jolla on suurin positiivinen vaikutus. T\xc3\xa4m\xc3\xa4 laaja todisteisiin perustuva l\xc3\xa4hestymistapa erottaa efektiivisen altruismin perinteisest\xc3\xa4 altruismista ja hyv\xc3\xa4ntekev\xc3\xa4isyydest\xc3\xa4. Efektiivisesti altruistiset teot voivat joissain tapauksissa olla tavallista v\xc3\xa4hemm\xc3\xa4n intuitiivisia tai tunneper\xc3\xa4isesti keskeisi\xc3\xa4. Filosofi Peter Singer on tunnettu efektiivisen altruismin kannattaja.\n_START_SECTION_\nHuolenaiheita\n_START_PARAGRAPH_\nAsioita jotka ovat efektiivisen altruismin kannalta kiinnostavia, ovat k\xc3\xb6yhyyden ja teollisen lihantuotannon tuottama k\xc3\xa4rsimys, sek\xc3\xa4 ihmiskuntaa uhkaavat katastrofaaliset riskit. Er\xc3\xa4s efektiiviseen altruismiin liitetyist\xc3\xa4 ns. eksistentiaalisia riskej\xc3\xa4 tutkineista henkil\xc3\xb6ist\xc3\xa4 on ruotsalaissyntyinen Nick Bostr\xc3\xb6m, joka ty\xc3\xb6skentelee Oxfordin yliopiston Future of Humanity Institute:ssa.\n_START_SECTION_\nTieteellinen tutkimus\n_START_PARAGRAPH_\nEfektiivisen altruismin kannalta t\xc3\xa4rkeit\xc3\xa4 tieteenaloja ovat riskianalyysi ja p\xc3\xa4\xc3\xa4t\xc3\xb6steoria, joissa pyrit\xc3\xa4\xc3\xa4n arvioimaan p\xc3\xa4\xc3\xa4t\xc3\xb6sten ja toimien tuottamaa odotettavissa olevaa hy\xc3\xb6ty\xc3\xa4 Bayesil\xc3\xa4isen tilastotieteen ja todenn\xc3\xa4k\xc3\xb6isyyslaskennan avulla. Oletus siit\xc3\xa4, ett\xc3\xa4 "hy\xc3\xb6ty" on kvantifioitavissa oleva, lukuina esitett\xc3\xa4v\xc3\xa4 asia, on ns. seurausetiikan perusajatus. Er\xc3\xa4s t\xc3\xa4rkeimp\xc3\xa4n\xc3\xa4 pidetyist\xc3\xa4 tutkimuskohteista EA:n kannalta on teko\xc3\xa4lyn kehitykseen liittyv\xc3\xa4t mahdollisuudet ja riskit.'